Izvor: N1

Konačno, ovih dana Vlada Republike Hrvatske svečano je objavila kako definitivno uvodi porez na nekretnine, nakon točno deset godina istraživanja dokazavši i posljednju nepotvrđenu Einsteinovu pretpostavku.

Prije godinu dana na izvanrednoj konferenciji za novinare u Washingtonu izvršni direktor laboratorija LIGO David Reitze svečano je objavio kako je veliki međunarodni tim znanstvenika nakon deset godina istraživanja detektirao signale primordijalnih gravitacijskih valova, četrnaest milijardi godina staru jeku Velikog praska, konačno tako – nakon točno stotinu godina – dokazavši pretposljednju nepotvrđenu pretpostavku velikog Alberta Einsteina. Nakon senzacionalne znanstvene potvrde slavne opće teorije relativnosti, suvremenoj je fizici iza Einsteina ostao još samo jedan izazov: znanstvena potvrda i dokaz njegove slavne opće teorije gluposti, one koja kaže – svi je znamo napamet – kako je „glupost neprestano ponavljanje istog postupka u očekivanju drugačijeg rezultata“.



Konačno, ovih dana Vlada Republike Hrvatske svečano je objavila kako definitivno uvodi porez na nekretnine, nakon točno deset godina istraživanja dokazavši i posljednju nepotvrđenu Einsteinovu pretpostavku.



Uzbudljiva priča o Hrvatima i općoj teoriji gluposti počinje prije točno deset godina, u kampanji pred parlamentarne izbore 2007. godine, kad je SDP prvi put spomenuo porez na nekretnine, izračunavši kako bi takav porez popravio proračun sa sedam-osam milijardi kuna stabilnih prihoda, te uveo ravnomjernije oporezivanje.



„Ako ne želite porez na nekretnine, glasajte za HDZ, a ako želite, glasajte za 'crvene'“, poručio je rujna 2007. na predizbornom skupu HDZ-a u Jastrebarskom tadašnji predsjednik stranke, sjetit ćete ga se možda, Ivo Sanader se zvao. „U Hrvatskoj više devedeset posto građana posjeduje neku nekretninu i sada je plan onih koji sebe radije nazivaju 'drugovi' nego 'gospoda' da im uvedu porez na imovinu", rekao je tada Sanader, objasnivši kako bi „naše bake i djedovi morati plaćati porez na ono što imaju, i na kraju dizati kredite ili prodati nekretninu kako bi platili porez“.



Prestravljeni Hrvati, razumljivo, nisu željeli da im bake i djedovi prodaju nekretnine kako bi platili SDP-ov porez, i glasali su za HDZ. Samo par godina kasnije, jasno, HDZ je svečano objavio kako je sve spremno za uvođenje poreza na nekretnine.



„Najkasnije do listopada napravit ćemo prijedlog za oporezivanje vlasništva nad imovinom“, poručila je rujna 2010. nova predsjednica stranke i premijerka, sjetit ćete je se možda, Jadranka Kosor se zvala. „Vladi je cilj oporezivanje poreznih obveznika prema ekonomskoj snazi, prema vrijednosti imovine koju imaju u vlasništvu, uz pomoć OIB-a, osobnog identifikacijskog broja“, objasnila je premijerka, nakon što su u HDZ-u izračunali kako će porez na nekretnine popraviti proračun sa sedam-osam milijardi kuna stabilnih prihoda, te uvesti ravnomjernije oporezivanje.



Najkasnije do listopada sljedeće godine, međutim, Jadranka Kosor već se pripremala za nove parlamentarne izbore: „Neće biti novih poreza, pa ni poreza na imovinu, jer bi to bio porez na one koji su je teško stekli!“, poručila je ista Jadranka Kosor rujna 2011., predstavljajući program HDZ-a.



Najkasnije do listopada sljedeće godine postalo je, naime, izvjesno da će zloglasni porez na nekretnine, maskirajući ga zamjenom za komunalnu naknadu, ipak uvesti onaj koji ga se i sjetio: SDP. HDZ je, pak, promijenio i predsjednika stranke i retoriku, i odjednom su istih onih „sedam-osam milijardi kuna stabilnih prihoda i ravnomjernije oporezivanje“ opet postali - pljačka građana: „Mi smo od prvog trenutka bili protiv tog poreza, jer je definitivno u funkciji pljačke već siromašnih građana“, svečano je listopada 2012. objavio novi šef HDZ-a Tomislav Karamarko, potpisujući zajednički stav HDZ-a: „SDP namjerava oporezivati nekretnine što su ih građani mukom stekli i cijeli život otplaćivali, dok silna imovina-gotovina imućnih, depoziti, obveznice i dionice, umjetnine, zlato i srebro, licencije i patenti, automobili i jahte ostaju netaknuti. Porez na nekretnine je najveći socijalni udar u povijesti hrvatske države: SDP-ova će agresorska vlada donijeti ovaj zakon kao što su i do sada donosili protuhrvatske zakone.“

„HDZ drži da će porez na imovinu, odnosno nekretnine, biti koban za mnoge, ali najviše za najsiromašnije, jer se novo porezno opterećenje više ne može podnijeti“, zagrmio je na konferenciji za novinare tih dana predsjednik HDZ-ova Odbora za financije, sjetit ćete ga se možda, Goran Marić se zvao. „U Hrvatskoj je već premašena točka poreznog opterećenja, građani će zbog nemogućnosti plaćanja obveza prodavati nekretnine ispod cijene, kupovat će ih bogati i to će dovesti do još dubljeg raslojavanja hrvatskog društva“, kirurški precizno objasnio je HDZ-ov financijski ekspert.

„To je dokaz promašene porezne, fiskalne i ekonomske politike. Stajalište HDZ-a je da bi to bio najveći socijalni udar u povijesti hrvatske države, i u ovom trenutku bacio bi hrvatske građane na koljena“, grmio je pred novinarima u Saboru i legendarni HDZ-ov ministar financija Ivan Šuker. „SDP porezom na nekretnine misli uzeti osam milijardi iz džepova građana i tako nadomjestiti promašaje u poreznoj politici, ali građani tih novaca nemaju!“

“Zvao se on porez na imovinu ili porez na nekretnine, on je na tragu nepravednosti koja se godinama provodi u Hrvatskoj. Devedeset osam posto Hrvata štedi na jedan nespecifičan način, štedi na nekretninama“, opet se za riječ javio predsjednik HDZ-ova Odbora za financije Goran Marić. „Ovo se više ne može podnijeti. Hrvatsko društvo je prešlo nultu točku tolerancije, kome će se prodavati? Pa onima koji imaju, oduzet će se onima koji nemaju i dati onima koji imaju, jer lako je onima koji imaju štednju dvjesto dvadeset milijardi kuna u bankama, oni su se dobro nakrali i kupit će te nekretnine u bescjenje. Pa što će onda ostati Hrvatima? Ostali su bez posla, ostat će i bez nekretnina.“

SDP je na koncu, zbog protivljenja koalicijskih partnera iz HNS-a, odustao od poreza na nekretnine, i stvar prepustio glasačima na sljedećim izborima. „Ovo je slaba i loša Vlada koja je nekonzistentna. Oni nešto kažu i onda se povuku, a mi smo od početka bili protiv poreza na nekretnine“, ismijao je nekonzistentni SDP Tomislav Karamarko. „HDZ je protiv poreza na nekretnine, jer je to vrlo specifično kod nas“, za svaki slučaj izjasnio se predsjednik HDZ-a samo koji dan pred izbore: „Mnogi ljudi su ulagali u jednu nekretninu, jednu jedinu, ili su naslijedili tu jednu nekretninu.“

Prestravljeni Hrvati, razumljivo, nisu željeli ostati bez jedne jedine svoje nekretnine, i u studenome 2015. ponovo su glasali za HDZ. Samo dva mjeseca kasnije, jasno, HDZ je svečano objavio kako je sve spremno za uvođenje poreza na nekretnine.

Još u pregovorima za sastav nove vlade, sedam dana nakon izbora, protiv poreza na nekretnine bili su i HDZ i Most. „Mi smo protiv poreza na nekretnine, to bi bilo kažnjavanje naših ljudi koji po svom mentalitetu i tradiciji desetljećima ulažu, to je jedan njihov način ulaganja“, ponovio je HDZ-ove teze Ivan Lovrinović iz Mosta, a s njim se složio i sad već fanatični HDZ-ov borac protiv harača na nekretnine Goran Marić: „Porez na nekretnine zagovara SDP, a politika HDZ-a i SDP-a nikad nije bila, niti će biti ista! Predstavnik Mosta je rekao da je protiv poreza na nekretnine, što je u suglasnosti sa stavom HDZ-a.“

A onda, samo dva mjeseca kasnije, u siječnju 2016. HDZ-ov i Mostov zajednički premijer Tihomir Orešković svečano je objavio: „Najkasnije do sljedeće godine uvest ćemo porez na nekretnine.“ Oreškovićeva Vlada izračunala je, naime, da bi takav porez, čini se, popravio proračun sa sedam-osam milijardi kuna stabilnih prihoda, te uveo ravnomjernije oporezivanje.

Najkasnije do sljedeće godine, međutim, HDZ se već pripremao za nove, izvanredne parlamentarne izbore. .“Glas za listu HDZ-HSLS je glas protiv poreza na nekretnine!“, s trećeg mjesta liste novog predsjednika HDZ-a Andreja Plenkovića biračima je u 1. izbornoj jedinici poručivao Darinko Kosor: „Glasujte protiv poreza na nekretnine! Ja ću se kao saborski zastupnik uvijek zalagati protiv bilo kakvog novog poreza na nekretnine!“

Prestravljeni Hrvati, razumljivo, nisu željeli da im bake i djedovi prodaju nekretnine, niti da sami ostanu bez jedne jedine svoje nekretnine, i u rujnu 2016. po treći put u deset godina glasali su za HDZ. Samo pola godine kasnije, jasno, HDZ je svečano objavio kako je sve spremno za uvođenje poreza na nekretnine.

Radosnu vijest objavio im je novi ministar financija Zdravko Marić. „Komunalna naknada, porez na kuće za odmor i direktna spomenička renta objedinjavaju se u jedan jedinstveni porez na nekretnine koji starta 1. siječnja 2018., a ovu godinu iskoristit ćemo za kvalitetnu prilagodbu, što upravo činimo“, predstavio je novi porez ministar Marić, objasnivši kako će takav porez popraviti proračun sa sedam-osam milijardi kuna stabilnih prihoda, te uvesti ravnomjernije oporezivanje, ili tako nekako. A s kolegom i prezimenjakom na konferenciji za novinare složio se i ministar državne imovine Goran Marić. „Ako je to zamjena za komunalnu naknadu, kako se ta vrsta poreza sada zove, onda je to svakako prihvatljiv porez, jer neće utjecati na dodatno opterećenje građana“, umirio je Hrvate ministar Goran Marić.

Da, bio je to isti onaj Goran Marić, sjetit ćete ga se možda, što je govorio da će porez na nekretnine – citiram: „kako god se zvao“ – biti „koban za najsiromašnije, jer se novo porezno opterećenje više ne može podnijeti“. Da, isti onaj Goran Marić što je upozoravao da je „u Hrvatskoj već premašena točka poreznog opterećenja“, da će „građani zbog nemogućnosti plaćanja obveza prodavati nekretnine ispod cijene“, da se „ovo više ne može podnijeti“ i da je „hrvatsko društvo prešlo nultu točku tolerancije“, jer „oni koji su se dobro nakrali kupit će te nekretnine u bescjenje“, a Hrvati što su „ostali bez posla, ostat će i bez nekretnina“. Isti onaj Goran Marić što je zajedno s Mostom cvrkutao kako je „porez na nekretnine zagovara SDP, a politika HDZ-a i SDP-a nikad nije bila, niti će biti ista“.

Da, isti onaj predsjednik Odbora za financije iste one stranke što je pred svake izbore ponavljala kako će „naše bake i djedovi morati prodati nekretninu kako bi platili porez“, i kako je porez na nekretnine „agresorski“ i „protuhrvatski zakon“, „dokaz promašene porezne, fiskalne i ekonomske politike“ i „najveći socijalni udar u povijesti hrvatske države“.

Iste one stranke za koju je SDP-ova vlada bila „loša i nekonzistentna“, jer „oni nešto kažu i onda se povuku“.

Gnjevni Hrvati tako - nakon što su u strahu od poreza na nekretnine dva puta glasali za HDZ, i nakon što je oba puta HDZ nakon dolaska na vlast najavio porez na nekretnine - i treći put glasali, jasno, za HDZ. Pa ostali zapanjeni kad je HDZ i treći put najavio porez na nekretnine.

Opet, realno, što je HDZ-u uopće preostalo?

„Glupost je neprestano ponavljanje istog postupka u očekivanju drugačijeg rezultata“, tvrdio je Albert Einstein u svojoj općoj teoriji gluposti, i Hrvati su tako po njegovoj formuli, nakon točno deset godina sustavnog eksperimentiranja, dokazali kako su bolno i nepopravljivo, upravo kozmički, hm, spremni neprestano ponavljati isti postupak očekujući drugačiji rezultat. I ako im ove godine promakne Nobelova nagrada za fiziku, to će, jasno – po pretpostavci drugog jednog genija, možda ćete ga se sjetiti, Franjo Tuđman se zvao – biti samo zato što su Hrvati.

N1 pratite putem aplikacija za Android | iPhone/iPad | Windows| i društvenih mreža Twitter | Facebook | Instagram.